ทองคำแอสเซทขอพันล.
เดินหน้าออก7กองทุนในปีนี้ปลื้มกองทองผลงานสุดแจ่ม
19 ม.ค. 2555

เดินหน้าออก7กองทุนในปีนี้ปลื้มกองทองผลงานสุดแจ่ม
บลจ.ทองคำ แอสเซท ตั้งเป้าสินทรัพย์ทะลุ 1,000 ล้านบาท พอใจ “กองทุนทอง” ผลตอบแทนติดอันดับต้นๆ จ่อออก 7 กองทุนปีนี้ 
นายชุมพล พิทยานนท์ ประธานกรรมการ บริษัทหลักทรัพย์จัดการกองทุน (บลจ.) ทองคำ แอสเซท เปิดเผยว่า แผนงานในปี 2555 บริษัทตั้งเป้าเพิ่มมูลค่าสินทรัพย์ภายใต้การบริหารให้ทะลุ 1,000 ล้านบาท โดยออกกองทุนรวม 7 กองในปีนี้ จากปัจจุบันมีเพียงกองเดียว
“ปีที่ผ่านมาเราได้เปิดตัวกองทุนเปิดทีซี เอฟไอเอฟ โกลด์ (TC FIF GOLD) ซึ่งลงทุนในหน่วยลงทุนกองทุน SPDR Gold Trust จดทะเบียนในตลาดหลักทรัพย์ฮ่องกง ซึ่งอาจไม่ต่างจากกองทุนอื่น แต่ปีนี้จะมีรูปแบบใหม่สู่ตลาด” นายชุมพล กล่าว
ผลการดำเนินงานของกองทุนเปิดทีซี เอฟไอเอฟ โกลด์ อยู่ในระดับที่น่าพอใจ อยู่ในอันดับต้นๆ ของกองทุนทองคำในระบบ เนื่องจากในช่วงที่ราคาทองอ่อนตัวลงในเดือน ธ.ค.ที่ผ่านมา บริษัทจึงได้จังหวะออกกองทุน ทำให้ต้นทุนเฉลี่ยของกองทุนทองอยู่ที่ประมาณ 1,583 เหรียญสหรัฐ/ออนซ์ จากราคาทองคำที่ลงไปต่ำสุด 1,560 เหรียญสหรัฐ/ออนซ์ 
นายชุมพล กล่าวว่า ราคาทองคำยังมีแนวโน้มเพิ่มขึ้นได้ และมีโอกาสแตะ 2,000 เหรียญสหรัฐ/ออนซ์ในปีนี้ จากวิกฤตหนี้ยุโรปและความต้องการทองคำที่เพิ่มขึ้นจากนักลงทุนสถาบัน และการเพิ่มสัด ส่วนทองคำเป็นทุนสำรองระหว่างประเทศสำหรับกลุ่มประเทศเกิดใหม่ 
สำหรับแผนการออกกองทุนใหม่ได้ยื่นขอสำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) พิจารณาแล้ว 1 กองทุน เป็นการลงทุนในประเทศ นอกจากนี้จะออกกองทุนรวมเพื่อการเลี้ยงชีพ (RMF) ลงทุนในทองคำและกองทุนรวมตลาดเงิน เพื่อให้นักลงทุนได้พักเงินในกองทุนนี้ คาดว่าจะทันในไตรมาส 2 นี้
“กองทุนทองคำมีขนาดประมาณ 45 ล้านบาท โดยนักลงทุนที่เข้ามาซื้อมีทั้งประชาชนทั่วไปและสมาชิกร้านค้าทองทั่วประเทศ ซึ่งจากนี้จะเดินสายให้ข้อมูลแก่สมาชิก รวมทั้งชวนลูกหลานของสมาชิกร้านทองที่สนใจมาฝึกอบรมเป็นนักขายอิสระ ซึ่งจะทำให้ยอดขายกองทุนรวมเพิ่มขึ้น และช่วยขยายฐานลูกค้าได้อีกทางหนึ่ง รวมถึงเจรจากับธนาคารพาณิชย์และบริษัทหลักทรัพย์เพื่อเป็นตัวแทนเสนอขายกองทุนรวมของบริษัท” นายชุมพล กล่าว
นอกจากนี้ บริษัทยังได้แต่งตั้งนางกฤษณา วิเศษสินธุ์ เป็นกรรมการผู้จัดการและผู้จัดการสายปฏิบัติการ ตั้งแต่เดือน พ.ย.ที่ผ่านมา หลังจากนายวีรโชติ จิรบวรพงศา ได้ลาออกจากตำแหน่งกรรมการผู้จัดการเนื่องจากมีปัญหาสุขภาพ
ด้านสมาคมบริษัทจัดการลงทุน (AIMC) เปิดเผยว่า กองทุนที่มี นโยบายลงทุนในทองคำที่ให้ผลตอบแทนตั้งแต่ต้นปีถึงวันที่ 17 ม.ค. 2555 สูงสุด 5 อันดับแรก ได้แก่ กองทุนเปิดทิสโก้โกลด์ฟันด์ 8.50% กองทุนเปิดฟิลลิปทองคำ อยู่ที่ 7.04% รองลงมา คือ กองทุนเปิดธนชาตทองคำแท่งUH อยู่ที่ 5.90% กองทุนเปิดทีซี เอฟไอเอฟ โกลด์ 5.89% และกองทุนเปิดทหารไทยโกลด์ฟันด์ 5.65%